Tampereella järjestetyn Blockfest-kaupunkifestivaalin alueella kirjattiin tapahtuman aikana suuri määrä huumausaineisiin liittyviä rikoksia, kertoo Sisä-Suomen poliisilaitos. Rikoksia kirjattiin perjantaina ja lauantaina kaikkiaan 74:lle eri henkilölle.

Alkoholiin liittyviä rikkomuksia havaittiin seitsemän, pahoinpitelyrikoksia neljä ja järjestyksenvalvojien vastustamisia viisi, poliisi luettelee tiedotteessaan (siirryt toiseen palveluun). Poliisi kuitenkin luonnehtii tapahtumaa viimevuotista rauhallisemmaksi.

Tapahtuman järjestäjä ja turvallisuusorganisaatio saavat poliisilta kiitosta: havaittuihin ongelmiin ja rikoksiin on puututtu tehokkaasti, ja ne on saatettu poliisin tietoon.

– Valvonta on ollut niin kattavaa, että poliisin omilla resursseilla vastaavaan ei päästä.

Huumausainerikosten suurta määrää poliisi selittää asenneilmaston muutoksella: Aiemmin suhtautuminen oli kielteisempää ja käyttökokeiluja hävettiin. Nyt käyttökokeilut ovat lisääntyneet, tiedotteessa todetaan.

– Nuorten ongelmien lakaiseminen maton alle, pidetty tapahtuma kieltämällä, ei korjaa itse ongelmia, poliisi tähdentää.